Muhammad Amin toʻpchiboshi madrasasi. Muhammad Amin toʻpchiboshi madrasasi — Buxoroda saqlanib qolmagan madrasa. Oʻzbek hukmdori Amir Shohmurod (1785—1800) davrida amirning davlatni boshqarishdagi eng yaqin kishilaridan biri va harbiy vaziri — Muhammad Amin toʻpchiboshi donatorligida Buxoro amirligi poytaxtining Quyi murgʻkush guzarida bunyod etilgan. 15 hujradan iborat edi. Madrasa 1925—1929-yillarda buzib yoʻq qilingan. Uning bizgacha S. M. Prokudin-Gorskiy tomonidan 1911-yilning taxminan may oylaridagi tushirilgan rangli va boshqa yillarda tushirilgan oq-qora fotosuratlari yetib kelgan. Muhammad Amin toʻpchiboshi Buxoro amirligining Xurosondagi mavqeini mustahkamlashda faol qatnashadi. Ayniqsa, Marvda Bayramalixondan keyingi notinchliklarni bartaraf etishda uning xizmati katta boʻlgan.